POROČILO KOMISIJE EVROPSKEMU PARLAMENTU IN SVETU

Peto letno poročilo (2010) o izvajanju pomoči EU v skladu z Uredbo Sveta (ES) št. 389/2006 z dne 27. februarja 2006 o oblikovanju instrumenta finančne podpore za spodbujanje gospodarskega razvoja turške skupnosti na Cipru

UVOD

Uredba Sveta (ES) št. 389/2006 o oblikovanju instrumenta finančne podpore za spodbujanje gospodarskega razvoja turške skupnosti na Cipru[1] (v nadaljnjem besedilu: Uredba o pomoči) je podlaga za izvajanje pomoči turški skupnosti na Cipru in zahteva letno poročanje Svetu in Evropskemu parlamentu. Peto poročilo pokriva obdobje od 1. januarja do 31. decembra 2010.

PROGRAMIRANJE POMOčI

V okviru proračuna za leto 2010 so bili 3 milijoni EUR namenjeni podpori Odboru za pogrešane osebe[2].

V proračunu za leto 2011 je bilo v okviru programiranja za pomoč namenjenih 28 milijonov EUR. Podlaga za to so bili zunanji oceni za leti 2009 in 2010, notranja ocena ter posvetovanja z zainteresiranimi stranmi.

MEHANIZMI IZVAJANJA

Program se izvaja v državi članici EU, vendar na območju, ki ni pod dejanskim nadzorom vlade te države članice in na katerem se pravni red EU trenutno ne izvaja. Pomoč izvaja Evropska komisija predvsem prek centraliziranega upravljanja. Nekateri projekti se upravljajo skupno s Programom Združenih narodov za razvoj (UNDP).

Komisija program pomoči izvaja v edinstvenih političnih, pravnih in diplomatskih razmerah. Sklepati je treba ad hoc dogovore, da se program lahko izvaja in hkrati spoštujejo načela dobrega finančnega poslovodenja.

V programih pomoči, ki jih financira EU, je pravni okvir za izvajanje pomoči običajno določen s sporazumom o financiranju, sklenjenim z vlado države upravičenke. Za ta program pomoči takega sporazuma ni, zato se mora Komisija zanašati na pravila in pogoje, za katere meni, da veljajo lokalno. To pomeni, da Komisija pri sklepanju pogodbenih dogovorov prevzema več tveganj, kot bi jih sicer.

Zaradi političnih razmer je lahko izvrševanje nalogov za izterjavo zneskov, ki bi jih v primeru neizpolnjevanja pogojev iz pogodbe morali vrniti subjekti turške skupnosti na Cipru, težavno. Komisija je sprejela ukrepe za zmanjšanje tega tveganja, vključno s skrbnim spremljanjem in podporo upravičencem, revidiranimi pogoji za plačilo, pogojevanjem vnaprejšnjih plačil z dokazilom o podpisani pogodbi za izvedbo javnega naročila ter obsežno uporabo bančnih garancij.

Komisija se pri uspešnem izvajanju tega programa in zlasti zagotavljanju njegove trajnostne naravnanosti na dolgi rok zanaša na podporo turške skupnosti na Cipru. Z zainteresiranimi stranmi turške skupnosti na Cipru se prav tako posvetuje o njihovih potrebah po prihodnjem financiranju. Strokovnjaki iz turške skupnosti na Cipru so sodelovali v ocenjevalnih odborih tudi v okviru programa za leto 2009, za katerega so bile pogodbe sklenjene leta 2010. Imajo ključno vlogo v usmerjevalnih odborih za projekte.

Zaradi posebnih razmer izvajanja programa pomoči je bila leta 2006 v okviru Generalnega direktorata Komisije za širitev ustanovljena skupina za navedeni program. Ta skupina, ki na Cipru deluje v okviru dolgoročne misije, za svoje delo uporablja urad EU za podporo programu, ki se nahaja v severnem delu Nikozije. Urad za podporo programu zagotavlja prostore za srečanja in seminarje z zainteresiranimi stranmi turške skupnosti na Cipru. Omogoča tudi neposredno spremljanje izvajanja projektov. Logistiko urada še naprej zagotavlja zasebni izvajalec (Deutsche Gesellschaft fur Technische Zusammenarbeit – GIZ) v skladu s pogodbo, ki velja do junija 2012. Srečanja in seminarji potekajo tudi na Predstavništvu Evropske komisije na Cipru.

Od leta 2010 se vsi stroški osebja financirajo iz administrativnega proračuna. Na začetku obdobja, ki ga zajema poročilo, se je osebje skupine zmanjšalo z 29 oseb (3 uradniki Komisije in 26 pogodbenih uslužbencev) na 22 oseb (2 uradnika in 20 pogodbenih uslužbencev). To zmanjšanje se nanaša predvsem na skupino za javna naročila ter zahteva strogo določanje prednostnih nalog in prerazporejanje osebja za zagotavljanje ustreznega spremljanja.

IZVAJANJE V OBDOBJU POROčANJA

Splošni pregled

Program pomoči je vstopil v fazo dejanskega izvajanja. Prizadevanja so se osredotočala na spremljanje, zagotavljanje trajnosti projektov in krepitev zmogljivosti upravičencev, da projekte po njihovem zaključku prevzamejo sami, zlasti velika gradbena dela in dobave. Zaradi pomanjkanja izkušenj upravičencev iz turške skupnosti na Cipru z izvajanjem pogodb za nepovratna sredstva je bilo potrebno usposabljanje in skrbno spremljanje.

V letu 2010 se je izvajalo skupaj 984 pogodb (gradbena dela, storitve, dobave in nepovratna sredstva), od tega jih je bilo 200 zaključenih.

Leta 2010 so finančna sredstva iz programa pomoči pomembno prispevala k ukrepom za krepitev zaupanja, kot so odstranjevanje min, podpora Odboru za pogrešane osebe in odprtje novega prehoda pri krajih Kato Pyrgos in Karavostasi (znanega tudi kot prehod Limnitis/Yeşilırmak).

Napredek pri doseganju ciljev

Splošni cilj programa pomoči je, da s spodbujanjem gospodarskega razvoja turške skupnosti na Cipru olajša ponovno združitev Cipra, pri čemer posebno pozornost namenja gospodarskemu povezovanju otoka, izboljšanju stikov med obema skupnostma in z EU ter pripravam na izvajanje zakonodaje EU v primeru celovite rešitve ciprskega vprašanja.

Cilj 1: razvoj in prestrukturiranje infrastrukture

V vodnem sektorju je bila do konca leta 2010 v glavnem končana zamenjava starih betonskih azbestnih cevi za distribucijo vode v severnem delu Nikozije ter krajih Kyrenia, Gonyeli in Lefke/Lefka. Po podatkih upravičencev iz turške skupnosti na Cipru je to v Nikoziji pomenilo 15-odstotno zmanjšanje izgube vode. Prvič po mnogih letih je bila v zimskem obdobju preskrba z vodo nemotena. Zaključena je bila tudi dobava laboratorijske opreme za vodo.

Čeprav so dela v zvezi z velikima naložbama na področju vode in odpadne vode v krajih Famagusta in Morphou/Güzelyurt leta 2010 zaostala za načrti, naj bi bili naložbi vseeno končani in dani v obratovanje v letu 2011. Leta 2010 so se začela gradbena dela na novi, obema skupnostma namenjeni čistilni napravi v kraju Mia Milia/Haspolat, ki naj bi bila končana v drugi polovici leta 2012 (izvajalec UNDP).

Decembra 2009 je bila podpisana pogodba za gradnjo obrata za razsoljevanje morske vode v kraju Sirianokhori/Kumköy, v katero je bila vključena klavzula o odložitvi, da bi bilo na voljo dovolj časa, v katerem bi od turške skupnosti na Cipru pridobili ustrezna zagotovila za prost in neomejen dostop do gradbišča ter njihovo podporo za nemoteno, gospodarno in učinkovito izvajanje. Po prejetju teh zagotovil je bila odložitev avgusta 2010 odpravljena in začela se je prva faza pogodbe, ki je vključevala pilotske preskuse in podrobno projektiranje. Vendar so bile oktobra 2010 uvedene omejitve dostopa, kar je odložilo dokončanje prve faze in ogrozilo njeno nadaljevanje.

Nadaljevala so se usposabljanja na področju varstva narave . Prav tako se je nadaljevala priprava osnutkov upravljavskih načrtov za potencialna območja Natura 2000. V začetku leta 2011 naj bi sledila javna posvetovalna srečanja. Začeli sta se gradnja infrastrukture za upravljanje in varstvo narave na štirih območjih (z nekajmesečno zamudo zaradi odkritja arheoloških ostankov) ter vzpostavitev mreže poti po naravi. Dobava opreme za varstvo narave, vključno s sistemom za samodejno zaznavanje gozdnih požarov, je bila delno zaključena. Turška skupnost na Cipru se je odpovedala postavitvi univerzitetnega kampusa na posebnem zaščitenem območju.

V sektorju trdnih odpadkov so se glavne dejavnosti osredotočale na začetek in tekoče izvajanje javnih naročil gradenj na lokacijah Koutsoventis/Güngör in Famagusta. Ker je bilo rešeno vprašanje lastnine, se je lahko nadaljevalo tudi delo na projektu Kato Dhikomo/Aşağı Dikmen . Skoraj zaključen je bil še projekt v zvezi z obratom za ravnanje z medicinskimi odpadki , ki ga izvaja UNDP; oprema zanj naj bi bila dobavljena v začetku leta 2011. Tehnična pomoč se je osredotočila na nadaljnje prestrukturiranje obstoječih služb za ravnanje z odpadki. Vzpostavitev operativnega subjekta, ki bi prevzel upravljanje novega sistema za ravnanje s trdnimi odpadki, v obdobju poročanja ni dosegla pričakovanega napredka. Dobavljena je bila oprema za izvajanje projekta kompostiranja biorazgradljivih odpadkov.

V energetskem sektorju je bila uspešno zaključena večina dobavnih pogodb. Leta 2010 so bili dobavljeni in nameščeni električni števci in z njimi povezan sistem za avtomatsko odčitavanje, naprave za kompenzacijo jalove moči, laboratorij za umerjanje števcev, sistem za nadzor onesnaženosti in opazovanje vremena/vetra, sistem za nadzor, vodenje in zbiranje podatkov (SCADA) ter sistem podpore strankam v zvezi z oskrbo z električno energijo. V nekaterih primerih je za zagotovitev učinkovitosti naložb potrebno ukrepanje upravičencev (zagotovitev boljše lokacije, oskrba z električno energijo, zaposlitev dodatnega osebja). Začela so se dela na sončni elektrarni . Pri ostalih pogodbah je bil dosežen manjši napredek. V okviru pogodbe o merjenju porabe na točkah dostopa do omrežja upravičenec še ni pripravil lokacije za opremo. Tudi pri tehnični pomoči za prestrukturiranje oskrbe z električno energijo je kljub prilagoditvi ciljev potrebam upravičenca manjkalo polno sodelovanje partnerjev, ki bi omogočilo pravočasno in učinkovito dokončanje dela.

V telekomunikacijskem sektorju bo v pogodbo vključena revidirana konfiguracija omrežja. Predlagal jo je izvajalec na podlagi dejanske situacije, ki jo je ugotovil med pregledom lokacije. Priprava lokacije se je začela proti koncu leta, delo pa je napredovalo v skladu z načrti izvajalca. Počasnejši od pričakovanj je bil napredek v zvezi s tehnično pomočjo. Glede ločitve zagotavljanja storitev od upravljanja omrežja in glede liberalizacije sektorja odločitve še niso bile sprejete.

V okviru projektov na področju varnosti v prometu so bile pogodbe za tehnično pomoč pri pripravi načrtov upravljanja prometa za lokalne skupnosti in za medmestno cestno omrežje uspešno zaključene in predložena so bila končna poročila. Kar zadeva tehnično pomoč za vzpostavitev učinkovite zbirke podatkov o nesrečah in učinkovitega sistema zbiranja podatkov za poglobitev spoznanj o prometnih nesrečah, je bila zasnova sistema dokončana in integrirana v strojno opremo, dobavljeno v okviru ločene dobavne pogodbe. Preskušanje sistema in usposabljanje uporabnikov je v teku. Tehnična pomoč za izboljšanje tehničnega pregleda vozil in postopka za pridobitev vozniškega dovoljenja je zagotovila dragocene informacije. Namestitev opreme za redne tehnične preglede vozil se je zavlekla, ker se je upravičenec odločil za objekt za tehnične preglede, ki ga je treba še zgraditi. Oblikovana je bila kampanja za ozaveščanje o prometni varnosti, ki se bo izvajala leta 2011. Revidirane so bile tehnične specifikacije za projekt, namenjen odpravi prometnih „črnih točk“.

Cilj 2: spodbujanje socialnega in gospodarskega razvoja

Štiri skupine za tehnično pomoč (skupine za podporo razvoju podeželja, živinoreji in poljedelstvu ter enota za upravljanje programa), ki jih financira sektorski program za razvoj podeželja , so zagotovile ciljno usmerjeno usposabljanje in tehnično pomoč kmetom, veterinarjem in strokovnjakom za razvoj podeželja ter zainteresiranim stranem na osrednji in lokalni ravni. Skupine so nudile podporo tudi 225 upravičencem v okviru naslednjih shem za nepovratna sredstva: „izboljšanje kmetijske proizvodnje“, „podpora podeželskim podjetjem“ in „razvoj skupnosti prek vaških pobud“. V okviru dobavnih pogodb je bila dobavljena oprema za veterinarske laboratorije in poljedelstvo, ki se že uporablja. Skupina za podporo razvoju podeželja je revidirala in do konca izdelala okvirni načrt za razvoj podeželja ter dve strategiji za lokalne ukrepe, pri čemer so bila upoštevana načela EU o razvoju podeželja.

V okviru projekta o izboljšanju mestne in lokalne infrastrukture , ki se izvaja v skupnem upravljanju z UNDP, je bil odprt sedmi novi prehod, ki povezuje vasi Kato Pyrgos/Asagi Pirgo in Yeşilırmak/Limnitis. EU je financirala študijo izvedljivosti in prispevala 2,5 milijona EUR za gradnjo. Dokončana so bila sanacijska dela v več vaseh v severnem delu Cipra (Hisarköy/Kampyli, Akincilar/Louroukina). Obnovljene so bile fasade zgradb vzdolž ene strani prehoda na ulici Ledra. Začela se je obnova trga v obzidanem mestu Nikozija.

Z lokalnimi šolami je bilo podpisanih 15 novih pogodb o nepovratnih sredstvih v skupni vrednosti okrog 0,5 milijona EUR, namenjenih modernizaciji tehnik poučevanja. Poklicnim šolam je bila dobavljena avtomobilska in tiskarska oprema.

Tehnična pomoč za tekočo reformo osnovnega in srednješolskega izobraževanja se je osredotočila na krepitev zmogljivosti glavnih zainteresiranih strani, kar vključuje intenzivno usposabljanje ožje skupine inšpektorjev, študijske obiske, usposabljanje in podporo na področju izobraževanja za otroke, razvoj standardov kakovosti in prispevek za razvoj evropskega sistema za upravljanje informacij.

V okviru projekta vseživljenjskega učenja, socialne vključenosti in aktivne politike trga dela je bil dokončan del od 31 ukrepov, za katere so bila nepovratna sredstva dodeljena malim in srednjim podjetjem, zbornicam in drugim organizacijam za usposabljanje. Zagotovljena je bila tehnična pomoč za razvoj in spodbujanje poklicnega izobraževanja ter sistemov usposabljanja, vseživljenjskega učenja in aktivne politike trga dela, vključno z odprtjem zaposlitvenega centra v Nikoziji ter študijskimi obiski in konferencami v tujini. Prizadevanja so se osredotočila na usposabljanje zainteresiranih strani, vključno s kariernim svetovanjem.

V podporo konkurenčnosti malih in srednjih podjetij je bilo v obdobju poročanja odprtih 32 pogodb v okviru dveh shem za nepovratna sredstva v skupni višini 4,5 milijona EUR. Nepovratna sredstva za mala in srednja podjetja naj bi z nadgradnjo fizične opreme ter uskladitvijo prakse poslovnega upravljanja s praksami v EU povečala konkurenčnost zasebnega sektorja turške skupnosti na Cipru. Izvajanje večine od teh pogodb je zamujalo zaradi pomanjkanja izkušenj upravičencev s pravili EU na področju javnih naročil. Poleg tega je počasen postopek zagotavljanja bančnih garancij privedel do poznega predfinanciranja. Zasebni sektor je podporo dobil tudi prek pogodbe o tehnični pomoči (2,75 milijona EUR), namenjene povezovanju institucij in ukrepov na področju trajnostnega gospodarskega razvoja in razvoja IKT , ki se je začela izvajati v drugi polovici leta 2010. Najpomembnejši rezultat do zdaj je zagotavljanje strokovne pomoči pri pripravi osnutka strategije razvoja zasebnega sektorja .

Cilj 3: spodbujanje sprave, ukrepi za krepitev zaupanja in podpora civilni družbi

Sprava, ukrepi za krepitev zaupanja in podpora civilni družbi: od 44 odobrenih projektov sta bila dva odpovedana na zahtevo upravičenca (pomanjkanje zmogljivosti za izvedbo pogodbe). Številni upravičenci so zahtevali podaljšanje trajanja projektov. Kar zadeva spremljanje nepovratnih sredstev, so finančno spremljanje izvedli zunanji strokovnjaki, operativno spremljanje pa skupina za program.

V okviru tehnične podpore skupine za podporo civilni družbi so upravičenci prejeli nasvete in podporo v zvezi z upravljanjem nepovratnih sredstev in krepitvijo zmogljivosti.

EU je bila še naprej največja posamična donatorica dejavnostim Odbora za pogrešane osebe , katerega cilj je ugotoviti usodo oseb, ki sta jih po tragičnih dogodkih v letih 1963–1964 in 1974 za pogrešane razglasili obe skupnosti. Pogodba v višini 3 milijonov EUR se izteče februarja 2011. Pripravljen in distribuiran je bil dokumentarni film o teh dejavnostih.

Odstranjevanje min : zaščitni pas naj bi bil do aprila 2011 razglašen za območje brez min. Združeni narodi so predlagali, da se odstranjevanje min nadaljuje zunaj zaščitnega pasu, vendar Komisija trenutno nima ne političnega mandata ne sredstev za nadaljevanje dela.

Dejavnosti projekta Akademija političnih študij , ki ga izvaja Svet Evrope , se osredotočajo na izboljšanje razumevanja ključnih vprašanj za prihodnost otoka v EU. Za drugo študijsko leto je bilo v okviru projekta izbranih 30 mladih voditeljev iz obeh ciprskih skupnosti.

Cilj 4: približevanje turške skupnosti na Cipru Evropski uniji

V četrtem študijskem letu programa za štipendije je bilo podeljenih skupno 96 štipendij (22 učiteljem, 10 dodiplomskim študentom in 64 diplomantom). Študenti in učitelji so si lahko sami izbrali študijske programe in programe usposabljanja, čeprav je bila prednost dana nekaterim področjem , na katerih v turški skupnosti na Cipru primanjkuje usposobljenih strokovnjakov (ekonomija, evropske študije, vsa tehnična področja, javna uprava in javne finance). Države gostiteljice so bile Združeno kraljestvo, Nizozemska, Nemčija, Italija, Španija, Švedska, Estonija, Latvija, Grčija, Finska, Češka, Poljska in Madžarska.

V okviru spodbujanja mladinskih izmenjav in drugih stikov med ljudmi je bilo izvedenih 15 projektov. Za nekatere od projektov, financiranih v okviru drugega razpisa, se je zahtevalo podaljšanje njihovega trajanja. Vsi projekti bodo dokončani v letu 2011.

Informacijska točka EU je za turško skupnost na Cipru postala pomemben vir informacij v zvezi z vprašanji in poizvedovanji, povezanimi tako z EU kot programom pomoči. Svojo spletno stran je vzpostavila leta 2010. Informacijska točka je pripravila 26 dogodkov za povečanje prepoznavnosti in informiranosti (študijski obiski, konference, seminarji, javna predavanja o zgodovini EU, institucijah, postopkih odločanja in politikah ter prilagojeni tečaji usposabljanja o pravilih na področju javnih naročil in upravljanju projektov). Za program pomoči je gostila več slovesnosti ob podelitvi nepovratnih sredstev. Izdelala je 7 publikacij in 22 informativnih listov o programu pomoči oziroma jih je prevedla v turščino. Da bi izmerili, kako turška skupnost na Cipru dojema EU in dejavnosti EU v zvezi z njo, sta bili pripravljeni dve kvantitativni raziskavi. Kot dopolnilo tem podatkom so bile izvedene še tri kvalitativne študije. Na lokalnih televizijskih postajah je bilo predvajanih 16 dogodkov. Ker vprašanja skupnosti, ki je prejemnica pomoči, postajajo zahtevnejša, mora biti informacijska točka pripravljena na ta izziv s stalnim izboljševanjem kakovosti svojih storitev.

Cilj 5: priprava turške skupnosti na Cipru na uvedbo in izvajanje pravnega reda EU

Instrument Evropske komisije za izmenjavo informacij o tehnični pomoči (TAIEX) se uporablja kot glavno orodje za zagotavljanje pomoči pri pripravi turške skupnosti na Cipru na izvajanje pravnega reda EU po celoviti rešitvi ciprskega vprašanja.

Da bi podprli doseganje ciljev iz Uredbe o pomoči, je v okviru instrumenta TAIEX potekalo 365 dejavnosti tehnične pomoči, kot so tečaji usposabljanja, delavnice, strokovne misije, vključno s pomočjo strokovnjakov na daljavo, in študijski obiski.

Dejavnosti so bile še naprej osredotočene predvsem na Program za prihodnjo uporabo pravnega reda EU. Omenjeni program določa okvir za načrtovanje in zagotavljanje tehnične pomoči ter usposabljanja. Pomoč je bila zagotovljena v 13 sektorjih tega programa[3]. Leta 2010 so predstavniki turške skupnosti na Cipru izrazili zanimanje za tehnično pomoč na nadaljnjih treh področjih pravnega reda EU[4].

Za gospodarnejše in učinkovitejše doseganje ciljev instrumenta TAIEX se je ob koncu leta 2009 podpora turški Skupnosti na Cipru v okviru tega instrumenta preusmerila na srednjeročne projekte. Za podporo srednjeročnim projektom tehnične pomoči je bilo izbranih 97 strokovnjakov iz javnih uprav držav članic EU.

TAIEX je organiziral usposabljanje o pripravi pravnih besedil, usklajenih s pravnim redom EU, da bi se ta besedila lahko začela uporabljati takoj po začetku veljavnosti celovite rešitve ciprskega vprašanja. Za uspešnejše prihodnje upravljanje sredstev EU po celoviti rešitvi so se nadaljevala usposabljanja na področju upravljanja javnih izdatkov.

TAIEX je podprl tudi razvoj trgovine preko zelene črte . Za lažji potek te trgovine so pri tem redno sodelovali strokovnjaki iz držav članic, ki so izvajali potrebne fitosanitarne/veterinarske preglede krompirja in rib.

Izvedene so bile tri pogodbe o dobavi opreme za spremljanje kakovosti zraka in oprema se že uporablja. Obe tekoči pogodbi o tehnični pomoči za ta sektor sta se osredotočili na uvedbo postopkov dnevnega nadzora kakovosti in zagotavljanja kakovosti pri obratovanju dobavljene opreme ter sta prispevali k izdelavi načrtov za spremljanje kakovosti zraka. Turška skupnost na Cipru mora zagotoviti, da je za upravljanje postaj za spremljanje kakovosti zraka in obdelavo podatkov na voljo ustrezno osebje ali finančna sredstva za zunanje izvajalce storitev.

Študije

Izvajanje „Programa ekonomskih analiz za rast in trajnostni razvoj“ v okviru skrbniškega sklada s Svetovno banko v vrednosti 1 milijona EUR je zamujalo zaradi nesporazumov med Republiko Ciper in Svetovno banko glede uporabe terminologije.

Finančno izvrševanje (pogodbe in izplačila)

Sklepanje pogodb

Leta 2009 je bilo na voljo 2,5 milijona EUR v odobritvah za prevzem obveznosti, pogodbe pa so bile sklenjene za 78 % teh sredstev. Podpisanih je bilo 106 novih pogodb za štipendije 2010/2011 in šole.

V obdobju 2006–2010 so skupna sredstva, namenjena temu programu pomoči, znašala 264,5 milijona EUR.

Plačila

Evropska komisija je v letu 2010 izplačala 62,7 milijona EUR, kar je okrog 18 % manj od prvotno predvidenega zneska. Vzrok za to sta bila pozen začetek projekta za razsoljevanje morske vode (27,5 milijona EUR) in pozno izplačilo nepovratnih sredstev za razvoj podeželja (4 milijoni EUR).

Do konca leta 2010 je bilo skupaj izplačanih 132 milijonov EUR (52 % celotnega pogodbeno vezanega zneska).

Spremljanje

Mehanizem za vmesni pregled deluje kot forum za podrobnejše razprave z upravičenci o izvajanju programa. Leta 2010 se je sestal dvakrat.

Leta 2010 je bil vzpostavljen tudi ločen mehanizem za spremljanje pomoči, ki jo zagotavlja TAIEX.

Leta 2010 so se dejavnosti skupine za program osredotočale na spremljanje. Glavni instrumenti so bili obiski na terenu in sodelovanje v usmerjevalnih odborih projekta. Poleg tega je bila sklenjena pogodba o zunanji podpori pri finančnem spremljanju.

Revizije in nadzor

Operativna revizijska enota Generalnega direktorata za širitev je revidirala vzorec pogodbenih in plačilnih transakcij. Poročilo naj bi bilo pripravljeno v prvem četrtletju 2011.

Novembra 2010 je potekala misija za ugotavljanje dejstev Evropskega računskega sodišča, njen namen pa je bila priprava na revizijo poslovanja v letu 2011.

Ocena

Leta 2010 so bile vmesne sektorske ocene izvedene v sektorjih civilne družbe in razvoja podeželja. Sklepna ugotovitev je poudarila potrebo po neprekinjenem večletnem financiranju za zagotovitev trajnosti izvajanih projektov.

Informiranje, obveščanje in prepoznavnost

V obdobju poročanja je bilo objavljenih 17 sporočil za javnost o vprašanjih, povezanih s programom. Večino dejavnosti za povečanje prepoznavnosti je izvedla informacijska točka.

Najpomembnejša dogodka za povečanje prepoznavnosti sta bila odprtje prehoda Kato Pyrgos/Karavostasi in predstavitev s strani EU financiranega dokumentarnega filma o Odboru za pogrešane osebe, ki se je je oktobra 2010 udeležil evropski komisar Füle.

Po izsledkih kvantitativne raziskave (avgust 2010) je bilo pri turški Skupnosti na Cipru zaznati pozitiven vpliv na dojemanje EU, k čemur so prispevale dejavnosti informacijske točke.

Dejavnosti Predstavništva Evropske komisije, namenjene turški skupnosti na Cipru, so prispevale k vidnosti pomoči Komisije in povečanju zaupanja v EU.

Posvetovanja z vlado Republike Ciper

Organizirana so bila redna srečanja s predstavniki vlade Republike Ciper, predvsem ko so otok obiskali evropski komisar in višji uradniki Komisije.

V zvezi s preverjanjem lastninskih razmerij je Komisija v letu 2010 še naprej sodelovala z ustreznimi vladnimi službami Republike Ciper, zlasti glede možnosti nadaljevanja sanacije starega odlagališča odpadkov pri kraju Kato Dhikomo/Aşağı Dikmen, ki se delno nahaja na zemljišču v zasebni lasti predstavnikov grške skupnosti na Cipru.

SKLEPNE UGOTOVITVE

V obdobju poročanja so se dejavnosti osredotočale na:

1. izvajanje in spremljanje projektov;

2. programiranje finančnih sredstev za leto 2011.

Še vedno obstajajo nekateri izzivi, omenjeni v predhodnih poročilih. V obdobju poročanja so na izvajanje programa med drugim vplivali naslednji dejavniki:

3. Sodelovanje med turško in grško skupnostjo na Cipru je potrebno za doseganje cilja programa pomoči, vendar pa to zahteva čas in podporo z različnimi dejavnostmi.

4. Majhna sposobnost absorpcije skupnosti, prejemnice pomoči: krepitev zmogljivosti je dolgotrajen proces, vendar se z napredovanjem izvajanja projektov nenehno kaže izboljšanje na tem področju.

5. Pomanjkanje izkušenj s pravili EU na področju javnih naročil vodi do zakasnitev pri izplačilu nepovratnih sredstev. Upravičencem pri nabiranju izkušenj pomagajo skupina za program in skupine za tehnično pomoč.

6. Tveganje za trajnost obsežnejše infrastrukture, ki od turške skupnosti na Cipru zahteva zagotovitev potrebnega osebja in finančni sredstev.

7. Nezadostna priprava lokacij pri energetskih in telekomunikacijskih projektih je povzročila resne zamude.

8. Zmanjšanje osebja Komisije zaradi proračunskih omejitev , ki zahteva j o strogo določanje prednostnih nalog in prerazporejanje osebja za zagotavljanje ustreznega spremljanja ter pomenijo tveganje za zmožnost komuniciranja o dosežkih programa.

[1] UL L 65, 7.3.2006, str. 5.

[2] Sklep Komisije C(2010) 6874 o podpori Odboru za pogrešane osebe za leto 2010.

[3] Prosti pretok kapitala; javna naročila; pravo družb EU; politika konkurence EU; finančni nadzor; finančne storitve; kmetijstvo in razvoj podeželja; varnost živil, veterinarska in fitosanitarna politika; cestni prevoz; statistika; socialna politika in zaposlovanje; okolje; zdravje in varstvo potrošnikov.

[4] Vzajemno priznavanje poklicnih kvalifikacij; pravice intelektualne lastnine; prosti pretok blaga.